  Анжелика Тихонова корреспондент Татарстанысь Кукмор ёросысь «Инвожо» удмурт калык ансамбль «Возвращение к истокам» аудиовизуальной энциклопедиез кылдытонэ пыриськоз. Со сярысь Татарстанысь удмуртъёслэн лулчеберетъя йӧскалык автономизылэн мер огазеяськонзы ивортэ. 22-24 гудырикошконэ Татарстанын Росси азьмуртлэн грантэныз пусъем ӵектосэз быдэстон улсын съёмкаос ортчизы. «Инвожо» калык ансамбль Татарстанысь удмурт калыклэсь вашкала сям-йылолъёссэ возьматӥз Озьы ик ӵектосэ Татарстанысь кӧня ке ёросъёсысь ӟуч, бигер, кряшен но чуваш коллективъёс, озьы ик калык киужъя кибашлыос пыриськизы. Этнографи экспедициос ортчытыса, Приволжск федерал округын улӥсь калыкъёслэн сям-йылолъёссы, лулчеберетсы сярысь 14 видеофильмъёс лэсьтозы. Соосты улосвыл каналъёсын возьматозы но федерал ресурсъёсы пыртозы Ватсалом, «Возвращение к истокам» ӵектосэз мерлык но лулчебереткуспо партнерствоя «Содружество» центр Самараысь Йӧслыккуспо журналистикая гильдилэн ёзэтэныз ӵош кылдытӥз. Солы Татарстанысь Калыкъёслэн эшъяськон юртсы но Ассамблея юрттэт сёто.  Тодэ вайытом, росси телеканалын Удмуртиысь Алнаш ёросын видео вылэ пуктэм удмурт сюанэз возьматозы. Тегъёс: Мерлык йӧскалыклулчеберет удмуртъёс ӟучьёс бигеръёс Татарстан  